Ek moet ander van Jesus Christus vertel - www.bybelkennis.co.za
If your heart is the same as my heart, you can hold my hand – John Wesley
To be simple, humble, and thoughtful as we listen to others and help them come to faith in the One who has given us life – Dallas Willard
Jesus se laaste opdrag aan sy dissipels was om na al die nasies te gaan en die mense sy dissipels te maak. Maar hoe moet ons dit doen? Met sagmoedigheid soos Jesus dit gedoen het. Dit is nie sagmoedigheid gekenmerk deur passiwiteit nie, maar die sagmoedigheid van skouer-aan-skouer reis met iemand oor steil bulte en diep, donker valleie.
‘n Riet wat geknak is, sal Hy nie afbreek nie (Matteus 12:20). Jesus was sagmoedig, maar tog het Jesus ‘n wêreldwye revolusie van stapel gestuur. Jesus se impak was nie ten spyte van sy sagmoedigheid nie, maar juis as gevolg daarvan. Wat vandag verlore gegaan het, is om in sagmoedigheid en liefde mense se eerlike twyfel en vrae te antwoord.
Maar die wysheid wat van Bo kom, is allereers sonder bybedoelings, en verder is dit vredeliewend, inskiklik, bedagsaam, vol medelye en goeie vrugte, onpartydig opreg (Jakobus 3:17)
As ons vandag die woord apologetiek (= verdediging van die Christendom as studievak – HAT) hoor, dink ons onmiddellik aan woorde soos argument, rede, bewyse. Sagmoedigheid is nie juis ‘n woord waaraan ons dink nie. Die woord apologetiek kom uit die Griekse regstelsel waar jy jou verdediging stel teenoor die aanklaer se aanklag. Paulus en ander skrywers van die Nuwe Testament het hierdie woord aangeneem om die pogings van Christene om hulle geloof teenoor ander te verdedig of te verduidelik te beskryf.
Vandag het apologetiek toenemend vasgevang geword in intellektuele debatte en argumente. Daar is niks mee verkeerd nie. Apologetiek het te doen met idees, intellektuele aansprake en rede en daarom is dit gepas om by intellektuele debatte betrokke te wees. Wat egter nie gepas is nie, is om aan hierdie debatte deel te neem met ‘n antagonistiese, arrogante gees. Om apologetiek meer doeltreffend te maak, is om dit met ‘n sagmoedige gees te kombineer.
As ons apologetiek doen, doen ons dit as dissipels van Jesus – daarom moet ons dit doen op ‘n manier waarop Hy dit sou doen. Daarom moet ons dit doen om ander mense te help – veral diegene wat graag gehelp wil word.